Għall-gazzetta KullĦadd, li dieħla fl-24 sena tagħha fis-suq, l-2016 kienet sena ta' sfidi u opportunitajiet. Bla dubju din hija realtà għal gazzetti oħra f'pajjiżna u lil hinn, għaliex il-midja soċjali, l-onlajn u l-kwalità ta' ħajja li ngħixu qed jibqgħu joffru sfida għall-midja stampata li xi ftit jew wisq naqqset il-popolarità tagħha. Dan wassal biex implimentajna numru ta' bidliet li għandhom l-għan li jagħmlu l-unika gazzetta tal-Partit Laburista iktar relevanti u kummerċjalment vijabbli. Ħadna d-deċiżjoni li l-emfasi tkun fuq il-ġrajjiet kurrenti u l-analiżi fid-dettall, filwaqt li tajna prijorità lill-preżentazzjoni bil-għan li l-qarrej li jixtri l-gazzetta jkollu esperjenza pjaċevoli. Naturalment, kull bidla ġġib ukoll xi ftit tar-reazzjoni jew reżistenza. Iżda, kollox jindika li kienet bidla li ntlaqgħet. Tul it-52 ġimgħa li għaddew, il-gazzetta tagħna reġgħet stabbilixxiet postha fost dawk mistennija nhar ta' Ħadd għall-istorja esklussiva tal-faċċata. Il-fatt li din hija gazzetta tal-Partit Laburista ma jagħtiniex raġuni li nkunu 'notice board' tal-Partit, bl-analiżi mifruxa u l-vuċijiet differenti inklużi fir-rapportaġġ ikunu raġuni oħra għaliex il-qarreja qed jieħdu gost ifittxuna jew għaliex il-gazzetta tagħna qed tkun fost l-ewlenin li joħolqu diskussjoni fl-analiżi tal-ġurnali. Kienet ukoll sena fejn diversi mezzi tax-xandir oħra qabdu stejjer minn tagħna u żviluppawhom, xi minn daqqiet b'mod li rrikonoxxewna bħala sors u f'oħrajn le. Kienet x'kienet iċ-ċirkostanza konna sodisfatti li qegħdin infasslu l-aġenda. Kienet sena fejn kif jindikaw dawn il-faċċati li qegħdin nippubblikaw (kważi kollha) komplejna niżvelaw x'fissret l-amministrazzjoni tal-Partit Nazzjonalista. Għaliex għażla f'elezzjoni ġenerali oħra ma tistax issir mingħajr ma wieħed jikkunsidra t-tajjeb u l-ħażin tal-amministrazzjoni li għaddiet ukoll. Għaliex fuq kollox il-PN għadu mimli bl-istess nies. Xi ħaġa li ddejjaq uħud fil-PN ukoll tant li mhux darba u tnejn żvelajna tagħrif intern minn ħdan il-Partit Nazzjonalista bħal meta f'Marzu żvelajna t-tagħrif minn laqgħat ta' strateġija tal-Partit Nazzjonalista. Konna fuq quddiem nett biex żvelajna skandli bħad-deal tal-karozza ta' Tonio Fenech jew il-Villa ta' Beppe Fenech Adami. Kienet din il-gazzetta li żvelat kif lejlet elezzjoni ġenerali, taħt it-tmexxija ta' Chris Said bħala Ministru, art destinata għall-housing soċjali ngħatat lill-privat fi ftehim li żgur ma qabilx lill-Gvern. Konna fost l-ewlenin ukoll li stħarriġna l-iskema ċedoli li nieda l-Partit Nazzjonalista u l-mod xejn trasparenti kif il-PN dejjem ġabar il-flus tiegħu. L-allegat kunflitt ta' interess li għandu l-Kummissarju għall-Ambjent fi ħdan l-uffiċċju tal-Ombudsman kien ukoll investigat minn din il-gazzetta b'dokumenti esklussivi ppubblikati. Il-Prim Ministru għażel ukoll il-KullĦadd biex jikteb dwar il-viżjoni tiegħu għall-qasam ambjentali, filwaqt li f'diversi stejjer esklussivi investigajna t-tip ta' infurzar li qiegħed isir. Ir-realtajiet soċjali kienu fuq nett tal-aġenda tagħna. Il-prezzijiet tal-kera, il-ġustizzja ma' ħaddiema differenti u l-implimentazzjoni ta' miżuri soċjali kienu lkoll fuq l-aġenda tagħna. Ma naqsux l-intervisti regolari fejn staqsejna l-mistoqsijiet li jistaqsu n-nies. L-iskrutinju fuq il-ħidma ta' diversi kunsilli lokali li jaħdmu mit-taxxi tal-pubbliku wkoll kienu fost il-ġrajjiet investigati mill-KullĦadd. Spikkaw fost l-oħrajn ta' Said fin-Nadur u Fenech Adami f'Birkirkara. Konna aħna wkoll l-ewwel li żvelajna l-pressjoni interna li kellu Simon Busuttil u eventwalment segwew oħrajn. €23. Forsi ma jidhrux ħafna iżda fissru ħafna meta żvelajna kif il-Kap tal-Oppożizzjoni għawweġ ir-regoli biex jiffranka dawk li kienu Lm10. Kienet waħda mill-iktar aħbarijiet li nqraw fl-onlajn tagħna wkoll. Ma naqsitx l-anqas l-analiżi ekonomika minn żmien għal żmien fejn dak li nisimgħu dwaru stħarriġnieh bl-għajnuna ta' esperti li tawna analiżi ekonomika li hi fost l-aqwa li jkunu ppubblikati fil-gazzetti ta' nhar ta' Ħadd. Servejna wkoll ta' leħen għall-persuni li kellhom xi ġrajja x'jaqsmu mal-qarrejja u hekk beħsiebna nibqgħu nagħmlu. Spikkaw l-esperjenzi ta' familja li tilfu lil binthom kawża ta' traskuraġni fl-isptar u l-istorja ta' Robert Strickland, in-neputi ta' Mabel Strickland li għaddej minn martirju biex igawdi dak li hu tiegħu.